Page:Ludus Coventriae (1841).djvu/200

 To have hym ȝe gon, Hewe the flesche with the bon, And gyff hym wownde! Now kene knyghtes, kythe ȝour craftys, And kyllyth knave chylderyn and castyth hem in clay; Shewyth on ȝour shulderes scheldys and schaftys, Shapyht amonge schel chowthys ashyrlyng shray; Doth rowncys rennyn with rakynge raftys, Tyl rybbys be to rent with a reed ray; Lete no barne beleve on bete baftys, Tyl a beggere blede be bestys baye Mahound that best may; I warne ȝow my knyghtes, A barn is born I plyghtys, Wolde clymbyn kynge and kyknytes, And lett my lordly lay.

Knyghtys wyse, Chosyn ful chyse, Aryse! aryse! And take ȝour tolle! And every page Of ij. ȝere age, Or evyr ȝe swage, Sleythe ilke a fool.

On of hem alle Was born in stalle, ffolys hym calle Kynge in crowne. With byttyr galle, He xalle down falle,— My myght in halle Xal nevyr go down.